Publication: Magyar Közlöny
Issue: MK-1999-105 (Year: 1999, Number: 105)
Era: 1990-2004
Section: Az Lt. 1. számú mellékletének IV. z) pontja 1994. március 31-i hatállyal hatályon kívül helyezte az állami tulajdonban álló házingatlanok elidegenítésének szabályozásáról szóló 32/1969. (IX. 30.) Korm. rendeletet (a továbbiakban: Korm.r.) azzal, hogy rendelkezéseit a rendelet alapján
Paragraph Index: 682

Az Lt. 1. számú mellékletének IV. z) pontja 1994. március 31-i hatállyal hatályon kívül helyezte az állami tulajdonban álló házingatlanok elidegenítésének szabályozásáról szóló 32/1969. (IX. 30.) Korm. rendeletet (a továbbiakban: Korm.r.) azzal, hogy rendelkezéseit a rendelet alapján megkötött szerződésekre továbbra is alkalmazni kell. Ugyanakkor az Lt. 94. § (1) bekezdése a következő rendelkezést tartalmazza: „E törvényben meghatározott kivételekkel, a törvény hatálybalépéséig indult bírósági, valamint a lakásügyi és elhelyező hatósági elsőfokú eljárásban és az ennek során hozott határozat ellen benyújtott jogorvoslati (felülvizsgálati) kérelem elbírálására, továbbá új eljárás elrendelése esetén a törvény hatálybalépése után is az elsőfokú eljárás megindításakor hatályos jogszabályokat kell alkalmazni.” Az indítványozó szerint e két rendelkezés alapján nem állapítható meg egyértelműen, hogy az Lt. hatálybalépése előtt megindult a szerződés létrehozására irányuló bírósági eljárásokban alkalmazandók-e a Korm.r. szabályai. Ezen túlmenően a Korm.r. alapján elidegenítésre kijelölt ingatlanok vonatkozásában az Lt. hatálybalépését követően indult, a szerződés létrehozására irányuló eljárásokban nincs mód a jogviszony keletkezése idején hatályos jogszabály alkalmazására, így a vitatott rendelkezések a bérlők számára a Korm.r.-ben biztosított „megvásárlási jogot” elvonják.

Source: https://magyarkozlony.hu/hivatalos-lapok/a858119c74e26436b783866d0e326d5291c0cdf8/dokumentumok/470d747c801bccf647a4337a1009826f744f4e76/letoltes